DA Den Europæiske Unions Tidende CE 259/132

Budgettet for 2009: Sektion III, Kommissionen: budgetramme og prioriteringer

P6_TA(2008)0175

Europa-Parlamentets beslutning af 24. april 2008 om budgetramme og prioriteringer for 2009 (2008/2024(BUD))

(2009/C 259 E/29)

Europa-Parlamentet,

— der henviser til Kommissionens opdaterede finansielle programmering for perioden 2007-2013, som blev forelagt den 31. januar 2008, jf. punkt 46 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (1),

— der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om den årlige politikstrategi for 2009 (KOM(2008)0072), særlig del II,

— der henviser til ovennævnte interinstitutionelle aftale (IIA) af 17. maj 2006,

— der henviser til EF-traktatens artikel 272 og Euratom-traktatens artikel 177,

— der henviser til forretningsordenens artikel 112, stk. 1,

— der henviser til betænkning fra Budgetudvalget (A6-0084/2008),

A. der henviser til, at 2008 er året for ratifikationen af Lissabontraktaten, som forventes at træde i kraft i 2009, hvilket vil betyde, at vigtige politikområder vil blive flyttet fra det mellemstatslige område over i fællesskabsregi, og at Den Europæiske Union vil få nye beføjelser, som alle vil få afgørende indvirkning på EU-budgettet,

B. der henviser til, at Lissabontraktaten, når den først er ratificeret, omsider vil stille Europa-Parlamentet på lige fod med Rådet på det lovgivnings- og budgetmæssige område, samt til, at opdelingen i obligatoriske og ikke-obligatoriske udgifter vil blive opgivet, og at den årlige budgetprocedure som helhed vil blive grundlæggende ændret som følge af bestemmelserne i den nye traktat,

C. der henviser til, at 2009 vil give os et nyt Europa-Parlament og en ny Europa-Kommission,

1. understreger, at gennemførelsen af den nye traktat vil kræve, at Europa-Parlamentet, Rådet og Kommissionen når til enighed om ændringerne af de relevante budgetmæssige og lovgivningsmæssige instrumenter samt om et nyt regelsæt, som kan sikre gnidningsløs afvikling af den nye budgetprocedure samtidig med, at den nye interinstitutionelle balance mellem de tre institutioner, som Lissabontraktaten foreskriver, respekteres; er overbevist om, at det er absolut nødvendigt at indlede forberedelserne hurtigst muligt parallelt med budgetproceduren for 2009 for at være forberedt til den nye procedure for 2010-budgettet;

2. bemærker, at forberedelserne i 2008 til en fuldstændig og vidtrækkende gennemgang omfattende alle aspekter af EU's udgifter, herunder den fælles landbrugspolitik, og af indtægterne, herunder fradraget til fordel for Det Forenede Kongerige, samt toldafgifter opkrævet af medlemsstaterne på vegne af EU, skal intensiveres for at sætte Kommissionen i stand til at udarbejde en rapport inden udgangen af 2009; gør opmærksom på forpligtelsen i henhold til IIA af 17. maj 2006 til at inddrage Europa-Parlamentet i gennemgangen i alle faser og tage behørigt hensyn til dets holdning;

3. understreger, at solidaritetsprincippet fortsat skal være et af de ledende principper for EU, og at solidariteten med regionerne anses for at være yderst vigtig, ligesom det er nødvendigt med ressourcer til at finansiere denne solidaritet; gentager, at det omhyggeligt vil følge de fremskridt, der sker i regionernes udvikling; påpeger, at udestående betalinger i denne forbindelse er meget bekymrende, da de vil kunne skabe budgetmæssige problemer i meget nær fremtid;

4. er stadig overbevist om, at de store udfordringer, som EU og EU's borgere står over for i fremtiden, kræver fleksibilitet, og understreger behovet for gennemsigtighed og sammenhæng mellem de lovgivningsmæssige prioriteringer og de afgørelser, der træffes på budgetområdet; anmoder derfor Kommissionen om at udarbejde en mere detaljeret oversigt over ændringerne af den finansielle programmering, som sammenfattes i del II i dokumentet om den årlige politikstrategi, som viser de berørte budgetposter;

5. konstaterer, at Kommissionen i sin meddelelse om den årlige politikstrategi for 2009 har fremlagt sine politiske prioriteringer med klart fokus på vækst og arbejdspladser, klimaændringer og et bæredygtigt Europa; understreger, at disse politiske prioriteringer bør understøttes af nye budgetprioriteringer med henblik på at sikre, at EU kan spille en konkret rolle; bemærker imidlertid med beklagelse, at den disponible margin under de forskellige udgiftslofter i den flerårige finansielle ramme (FFR) begrænser friheden til at finansiere nye prioriteringer som f.eks. dem, Kommissionen foreslår, uden at det går ud over de hidtidige prioriteringer; opfordrer Kommissionen til at tilvejebringe mere udtømmende oplysninger vedrørende ovennævnte finansielle vanskeligheder;

6. mener, at den »lov om små virksomheder«, som Kommissionen er i færd med at udforme (jf. KOM(2007)0724), er et vigtigt led i strategien til støtte for små og mellemstore virksomheder; bemærker, at det også er nødvendigt med en finansiel ramme og retsakter for at kunne yde den mest hensigtsmæssige støtte til SMV'er;

7. finder det dybt foruroligende, at Kommissionen allerede er gået i gang med at omprioritere bevillingerne for 2009, især under de udgiftsområder i FFR, hvor marginen er særlig snæver; erkender, at det kan blive umuligt at komme uden om en omprioritering af EU's aktiviteter baseret på en tilfredsstillende evaluering, eftersom det i en tid, hvor indtægterne er knappe, muligvis ikke kan lade sig gøre blot at tilføje nye prioriteringer uden yderligere bevillinger og en forudgående vurdering af de hidtidige prioriteringer; understreger dog, at enhver beslutning om omprioritering skal træffes af Parlamentet og Rådet og ikke må foregribes af Kommissionen;

8. understreger, at Parlamentet vil bruge alle de muligheder, der er skabt grundlag for i IIA af 17. maj 2006, herunder bl.a. den lovgivningsmæssige fleksibilitet på 5 % i løbet af FFR-perioden 2007-2013, for at sikre, at dets politiske prioriteringer føres ud i livet; anmoder Kommissionen om under forberedelsen af det foreløbige budgetforslag (FBF) for 2009 at udarbejde en klar, konsekvent og forsvarlig aktivitetsrapport for hvert enkelt politikområde for at give alle Europa-Parlamentets relevante udvalg mulighed for nøje at analysere gennemførelsen af de forskellige EU-programmer og politikker og de forventede fremskridt i forbindelse hermed;

9. fremhæver betydningen af princippet om »forsvarlig budgettering« og minder om, at det forsat er et mål at få valuta for pengene og opnå et resultatorienteret budget; anmoder Kommissionen om at opstille et FBF, som giver et realistisk billede af alle budgetbehov i 2009, særlig under udgiftsområde 4 i FFR, og om at underrette budgetmyndigheden om de forventede finansielle behov på længere sigt; gør opmærksom på, at fleksibilitetsinstrumentet er beregnet til finansiering af uforudsete politiske udfordringer og ikke bør misbruges under budgetproceduren til finansiering af EU-politikker og -aktiviteter, som allerede kan forudses på det tidspunkt;

10. er fast besluttet på at udnytte de fulde beløb til pilotprojekter og forberedende foranstaltninger, jf. bilag II, del D i IIA af 17. maj 2006, hvis antallet og omfanget af de foreslåede projekter og foranstaltninger gør det muligt; betragter pilotprojekter og forberedende foranstaltninger som et uundværligt redskab for Parlamentet til at bane vej for nye politikker og aktiviteter, som er i de europæiske borgeres interesse; finder det afgørende at fremhæve støtten til projekter, som allerede er kommet godt fra start; understreger, at der skal være tilstrækkelige marginer til rådighed til, at Parlamentet kan udnytte dette redskab fuldt ud inden for rammerne af IIA af 17. maj 2006; agter at informere Kommissionen om sine planer hvad angår pilotprojekter og forberedende foranstaltninger inden Parlamentets sommerpause;

11. anser en klar og gennemsigtig opstilling af EU's Budget for absolut nødvendig også med henblik på nødvendigheden af at orientere de europæiske borgere om, hvad EU's penge bruges til; er klar over, at formålet med aktivitetsbaseret budgettering er at skabe overensstemmelse mellem de finansielle og menneskelige ressourcer og de politiske målsætninger for de enkelte politikområder, som Kommissionens udgifter går til; er imidlertid bekymret over, at det er blevet stadig vanskeligere at skelne mellem Kommissionens operationelle og administrative udgifter, og at en betragtelig del af det, der i realiteten er administrative udgifter, finansieres over aktionsbevillingerne;

12. finder det, hvad angår de menneskelige ressourcer, foruroligende, at Kommissionens øgede brug af outsourcing sammen med de seneste ændringer i tjenestemandsvedtægten har skabt en situation, hvor et stigende antal personer, der er ansat af EU, ikke er synlige i institutionernes stillingsfortegnelser som vedtaget af budgetmyndigheden og ikke betales under udgiftsområde 5 i FFR; beklager dybt denne mangel på gennemsigtighed; opfordrer til en offentlig og omfattende debat mellem alle interesserede parter om den fremtidige ledelsesskik i EU;

13. pålægger sin formand at sende denne beslutning til Rådet, Kommissionen og Revisionsretten.

(1) EUT C 139 af 14.6.2006, s. 1. Ændret ved Europa-Parlamentets og Rådets afgørelse 2008/29/EF (EUT L 6 af 10.1.2008, s. 7).